آمریکادان گوایدویا علاوه یاردیم
آمریکا، ونزوئلادا اؤزونو موقتی دولت باشقانی اعلان ائدن میللی مجلیس باشقانی خوان گوایدویا 98 میلیون دو‌لار علاوه یاردیم تامین ائتمگی تعهد ائتدی.
آمریکا اولوسلار آراسی گلیشمه آژانسی (USAID) ایله موخالیف لیدر گوایدونون تمثیل ائتدیگی کؤلگه حکومت آراسیندا ایمضالا راضی‌لاشماقلا،  غیری-حکومت تشکیلات‌لاری‌نین اورتا و اوزون مدت‌لی پروژه‌لرینده ایستیفاده ائدیلمک اوچون  بو ایل ایچینده 98 میلیون دو‌لار علاوه یاردیم ائدیلمه‌سینه قرار وئریلدی. بئله‌جه آمریکانین موخالیف‌لره ائتدیگی بیرباشا یاردیم‌لارین 116 میلیون دو‌لارا چاتاجاغی ایفاده ائدیلدی. گوایدو، ایمضا مراسیمی‌نین آردین‌دان ائتدیگی آچیقلامادا، ونزوئلا میللی مجلیسی طرفین‌دن نظارت ائدیله‌جک یاردیم‌لارین اینسان حاق‌لاری‌نین قورونماسی، سانسورا و دزنفورماسیونلا موباریزه و آزاد سئچیم‌لرین ائدیلمه‌سینه ایستیقامت‌لی تلاشلار اوچون ایستیفاده ائدیله‌جگینی ایفاده ائتدی.
آمریکالی مسئول‌لار دا موخالیف‌لر خاریجینده اؤلکه‌دکی سیاسی غیری-ثابت‌لیک و ایقتیصادی بحران‌دان قاچا‌راق قونشو اؤلکه‌لره سیغینان 4 میلیون ونزوئلا وطنداشینا دا 568 میلیون دو‌لار اینسانی یاردیم تامین ائدیله‌جگینی قئید ائتدی.
آمریکا ایله بیرلیکده 50 اؤلکه، ونزوئلادا نیکولاس مادورو لیدرلیگین‌دکی سوسیالیست حکومته قارشی خوان گوایدویو اؤلکه‌نین قانونی دولت باشقانی اولا‌راق تانیییر.
